ཀུན་བཟང་རྡོ་རྗེ་གྲགས་པ་

སྟོད་མངའ་རིས་གུང་ཐང་གི་རྒྱལ་བརྒྱུད་ཅིག་སྟེ་རྒྱལ་པོ་ཁྲི་ཀུན་དགའ་བློ་གྲོས་དང་ཡུམ་གུ་གེ་མ་གཉིས་ཀྱི་སྲས་སུ་རབ་བྱུང་དགུ་པའི་ས་བྱི་(༡༥༢༨)ལོར་འཁྲུངས། ཐོག་མར་ཆོས་སྒོར་ཞུགས་ཏེ་བཀྲ་ཤིས་ནམ་གླིང་དགོན་གྱི་སྤྱི་གཉེར་དང་། ཆོས་དཔོན། མཁན་པོ་བཅས་རིམ་པར་མཛད་ཀྱང་། མངའ་རིས་གུང་ཐང་རྒྱལ་པོའི་གདུང་རྒྱུད་དཀོན་ཐོག་རྐྱེན་གཞན་དུ་མའི་དབང་གིས་རྒྱལ་པོ་རྣམ་འཕྲུལ་གྱི་ཕྱག་རོགས་དང་སྦྲགས་ཁྱིམ་པའི་ཚུལ་དུ་བཞུགས་དགོས་བྱུང་། དེ་ཡང་རབ་བྱུང་དགུ་པའི་ཤིང་སྟག(༡༥༥༤)ལོར་བདག་མོ་ཡར་འབྲོག་མ་དང་མི་ངན་གཞན་གྲོས་མཐུན་གྱིས་བདག་མོ་གུ་གེ་མ་བཀྲོངས་ཤིང་། ཁྲི་ཀུན་བཟང་ཉི་ཟླ་གྲགས་པ་དང་། ཀུན་བཟང་རྡོ་རྗེ་གྲགས་པ་གཉིས་ཀྱང་བཀྲོངས་རྩིས་བྱས་ཏེ་གཤེད་མ་བཏང་ཡང་སྒོ་མང་། ནམ་ལིང་། ཕུ་ལག་གསུམ་གྱི་རམ་མདའ་སླེབས་སྟེ་བཀྲོངས་མ་ཐུབ། བདག་མོ་གུ་གེ་མ་བཀྲོངས་མཁན་རྣམས་ལ་སྲོག་ཐོག་གི་ཁྲིམས་གཅོད་དང་། བདག་མོ་ཡར་འབྲོག་མ་རང་ཡུལ་དུ་ཕྱིར་སློག་བཏང་། དེའི་ཕྱི་ལོ་སླར་ཡང་བདག་མོ་ཡར་འབྲོག་མའི་རྒྱབ་སྐྱོར་དུ་རིན་སྤུངས་ཀྱི་དམག་དཔུང་གིས་དཔལ་ཁུད་དང་ལ་སྟོད་ལྷོ་ཡང་བཅོམ་སྟེ་དབང་དུ་བསྡུས་པར་བརྟེན་ཀུན་བཟང་རྡོ་རྗེ་གྲགས་པ་རང་ཉིད་ངོ་མ་དམག་དཔོན་དུ་ཕེབས་ནས་རིན་སྤུངས་པའི་དམག་དང་འཐབ་སྤྲད་པས་རིན་སྤུངས་པའི་དམག་ཕམ་ནས་ལྷོ་ཤེལ་དཀར་རྫོང་བླངས་ཐོག། ལྷོ་བདག་པོའི་རྒྱལ་བུ་རྒན་གཞོན་གཉིས་རིན་སྤུངས་པས་མི་གཏེར་འཛིན་བཟུང་བྱས་པ་ཡང་རིན་སྤུངས་པའི་ལག་ནས་བླངས་ཏེ་རྒྱལ་ཁ་ཐོབ། དགུང་ལོ་སོ་བརྒྱད་པ་རབ་བྱུང་དགུ་པའི་ཤིང་གླང་(༡༥༦༥)ལོར་འདས། ཞིབ་པར《བོད་ཀྱི་ལོ་རྒྱུས་དེབ་ཐེར་ཁག་ལྔ》ལྕགས་དཔར་མའི་ཤོག་གྲངས༡༣༩ནས་༡༤༡བར་གསལ།
༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་